### Resume

Ejer af Tirsbæk Bakker ønsker at udstykke 5. etape af [adresse] ved Margrethehøj og Emiliedalen, og har anmodet om udarbejdelse af en lokalplan. Området er i dag landbrugsjord og lokalplanen giver mulighed for at udstykke 83 boliger fordelt på 49 parcelhusgrunde og 34 rækkehuse, eller alternativt 67 parcelhusgrunde. En del af området kan også anvendes til daginstitutioner. Planen har været i høring fra 18. september 2023 til 16. oktober 2023. Der indkom fem bemærkninger/indsigelser, og de har givet anledning til at anbefale ændringer i lokalplanen.

### Sagsfremstilling

![](data:image/png;base64...)

Figur 1: Kort over lokalplanområdet

Planens historik

Teknisk Udvalg besluttede på mødet 28. marts 2023, pkt. nr. 89, at igangsætte udarbejdelse af lokalplan nr. 1373.

Byrådet besluttede på møde 13. september 2023, pkt. nr. 142, at sende lokalplanen i offentlig høring.

Lokalplanen har været i offentlig høring fra 18. september 2023 til 16. oktober 2023.

Indsigelser/bemærkninger og ændringer af lokalplanen

Der er modtaget fem indsigelser/bemærkninger til lokalplanen.

Ældrerådet har bemærkninger om, at området skal være ældrevenligt.

Fire indsigelser er fra beboere/ejere i området. Der er ønske om en anden vejadgang til det sydlige område, pga. trafiksikkerhed og støj. En nabo har bemærkninger til et forhold udenfor lokalplanområdet.

Ejerne af en eksisterende bolig i området ønsker deres udsigt bevaret, hvilket får Teknik & Miljø til at anbefale, at udsigten fra [adresse] 110 sikres i lokalplanen.

Resumé af indsigelser/bemærkninger og Teknik & Miljøs bemærkninger hertil kan ses i det vedlagte bilag.

[adresse]Frafaldserklæring:

Lokalplanområdet er privatejet og overføres fra land- til byzone. Der foreligger en underskrevet frafaldserklæring.

### Klima og resiliensvurdering

Nyt byggeri og anlægsarbejde vil altid øge udledningen af CO2.

Området er tæt på eksisterende hovedtrafikårer herunder motorvejen, hvilket reducerer omvejskørslen. Der er mange stier i området, der binder op på andre stisystemer, og der kan derfor cykles til f.eks. Engum skole. Området skal betjenes med kollektiv trafik fra et nyt stoppested nær rundkørslen [adresse]. En langt større del af lokalplanområdet end ved andre planer, udlægges til grønne områder.

Dette medvirker til at reducere lokalplanens forventede klimaaftryk.

### Sagens videre forløb

Sagen skal behandles af Økonomiudvalget og Byrådet.

### Teknik- og Miljødirektøren indstiller,

|  |  |
| --- | --- |
| at | udvalget anbefaler over for Byrådet, at lokalplan nr. 1373 vedtages endeligt med de af forvaltningen indstillede ændringer, og |
| at | indsigerne orienteres om Byrådets behandling af indsigelserne og om Teknik & Miljøs bemærkninger til indsigelserne. |

### Beslutning

Anbefalet.